รวมพลังภาคเศรษฐกิจและสถาบันการเงิน เพื่อ ‘10 ปี วันสตรีไทย’
โดย...ฐิตินันท์ วัธนเวคิน
20 ส.ค. 2555

โดย...ฐิตินันท์ วัธนเวคิน
จากที่สมเด็จพระนางเจ้าสิริกิติ์ พระบรมราชินีนาถ ทรงพระกรุณาโปรดเกล้าโปรดกระหม่อม พระราชทานกำหนดให้วันที่ 1 ส.ค.ของทุกปี เป็น “วันสตรีไทย” โดยเริ่มตั้งแต่ปี พ.ศ. 2546 พร้อมทั้งมีพระราชดำรัสเนื่องในวันสตรีไทย ว่าสตรีไทยมีหน้าที่สำคัญเบื้องต้น 4 ประการ ทั้งในเรื่องของการเป็นแม่ การเป็นแม่บ้าน การรักษาเอกลักษณ์ของความเป็นสตรีไทย และการหมั่นฝึกฝนตนเองให้มีความรู้ความสามารถยิ่งขึ้น นอกจากนี้ทรงพระกรุณาโปรดเกล้าโปรดกระหม่อมพระราชทานดอกแคทลียา ควีนสิริกิติ์ เป็นดอกไม้สัญลักษณ์ประจำวันสตรีไทย 
ในปี 2555 นี้ นับเป็นการครบรอบ 1 ทศวรรษของการก่อตั้ง “วันสตรีไทย” โดยมีแนวคิดในการจัดงานวันสตรีไทยในปีนี้คือ “10 ปี วันสตรีไทย : พึงทำหน้าที่ของแม่ให้สมบูรณ์ แม่บ้านให้ดี รักษาเอกลักษณ์




ความเป็นสตรีไทย และฝึกฝนตนเอง” และเพื่อเป็นการเฉลิมพระเกียรติสมเด็จพระนางเจ้าฯ พระบรมราชินีนาถ เนื่องในโอกาสมหามงคลเฉลิมพระชนมพรรษา 80 พรรษา วันที่ 12 ส.ค. 2555 สภาสตรีแห่งชาติฯ ตลาดหลักทรัพย์แห่งประเทศไทย สธวทกรุงเทพฯ พร้อมด้วยภาคเศรษฐกิจและสถาบันการเงินกว่า 40 แห่ง มุ่งหวังให้กิจกรรมที่จะเกิดขึ้นยังประโยชน์ให้แก่สตรีและผู้สนใจอื่นๆ อย่างมีนัยสำคัญ และร่วมเผยแพร่บทบาทหน้าที่ของสตรีไทย 4 ประการ ให้เป็นแนวทางปฏิบัติที่ชัดเจน โดยได้จัดงานแถลงข่าวรวมพลังภาคเศรษฐกิจและสถาบันการเงิน เพื่อ 10 ปี วันสตรีไทยไปเมื่อสัปดาห์ก่อน 
ภาพรวมของการดำเนินงานด้านพัฒนาและส่งเสริมศักยภาพสตรีของภาคเศรษฐกิจและสถาบันการเงินนั้น มีการดำเนินงานอย่างต่อเนื่องตลอดทั้งปี รวมกว่า 70 กิจกรรม สอดคล้องกับบทบาทหน้าที่ของสตรีไทย 4 ประการ โดยจะเน้นการทำกิจกรรมเป็นพิเศษในช่วงเดือน ส.ค. เพื่อสร้างความตระหนักรู้เรื่องวันสตรีไทย 
กิจกรรมพิเศษในแต่ละปี คือการจัดเสวนาเพื่อแลกเปลี่ยนความคิดเห็นจากนักธุรกิจที่ประสบความสำเร็จในแวดวงต่างๆ ผ่านหัวข้อสัมมนาที่แตกต่างกันออกไป ได้แก่ ปี 2552 สัมมนาเรื่องผู้หญิงยุคใหม่ใส่ใจเรื่องเงินๆ ทองๆ ปี 2553 หัวข้อมุมมองการบริหารการเงินของสตรียุคใหม่ ปี 2554 หัวข้อถอดรหัสสู่ความสำเร็จ...นักธุรกิจรุ่นใหม่
และในปี 2555 มองว่า การก้าวสู่ประชาคมอาเซียนเป็นประเด็นสำคัญ จำเป็นต้องเตรียมความพร้อมในทุกด้าน จึงเป็นที่มาของการจัดเสวนา 10 ปี สตรีไทย โดยภาคเศรษฐกิจและสถาบันการเงิน ภายใต้หัวข้อ “สูตรลับทายาทธุรกิจ ปูทางสู่ AEC” และได้รับเกียรติจากท่านรองนายกรัฐมนตรีและรัฐมนตรีว่าการกระทรวงการคลัง คุณกิตติรัตน์ ณ ระนอง เป็นประธานเปิดงาน โดยมีผู้เชี่ยวชาญด้านประชาคมอาเซียนและนักธุรกิจชั้นนำของประเทศให้เกียรติร่วมเสวนา อาทิ คุณยุวดี จิราธิวัฒน์ กรรมการผู้จัดการใหญ่ บริษัท สรรพสินค้าเซ็นทรัล เถ้าแก่น้อยหรือ คุณอิทธิพัทธ์ พีระเดชาพันธ์ ประธานเจ้าหน้าที่บริหาร บริษัท เถ้าแก่น้อย ฟู๊ด แอนด์ มาร์เก็ตติ้ง คุณชาลี โสภณพนิช กรรมการผู้อำนวยการ บริษัท ซิตี้เรียลตี้ รวมถึงผู้ทรงคุณวุฒิ อย่าง ดาริกา ลัทธพิพัฒน์ รองอธิการบดี มหาวิทยาลัยธุรกิจบัณฑิตย์ คุณบรรจงจิตต์ อังศุสิงห์ ผู้อำนวยการสำนักการค้าบริการและการลงทุน กรมเจรจาการค้าระหว่างประเทศ กระทรวงพาณิชย์ โดยมี ธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เป็นผู้ดำเนินรายการ จัดขึ้นในวันจันทร์ที่ 27 ส.ค.นี้ ณ อาคารตลาดหลักทรัพย์ฯ ไฮไลต์ของการเสวนาจะบันทึกไว้ที่เว็บไซต์ของสภาสตรีแห่งชาติฯ (www.thaiwomen.or.th) และเว็บไซต์ สธวทกรุงเทพฯ (www.bpwbangkok.org) เพื่อให้สตรีทั้งในและต่างประเทศ รวมถึงผู้สนใจ ติดตามชมได้ตั้งแต่วันที่ 28 ส.ค. เป็นต้นไป ซึ่งดิฉันจะมาสรุปการเสวนาให้ได้รับทราบข้อมูลอีกครั้ง